b'\n_START_ARTICLE_\nSpassk\n_START_PARAGRAPH_\nSpassk (russisk: \xd0\xa1\xd0\xbf\xd0\xb0\xd1\x81\xd1\x81\xd0\xba, tidligere (1925\xe2\x80\x932005) kalt Bednodemjanovsk (russisk: \xd0\x91\xd0\xb5\xd0\xb4\xd0\xbd\xd0\xbe\xd0\xb4\xd0\xb5\xd0\xbc\xd1\x8c\xd1\x8f\xd0\xbd\xd0\xbe\xd0\xb2\xd1\x81\xd0\xba)) er en by i Penza oblast i Russland, og administrativt senter for Bednodemjanovsk rajon. Innbyggertall: 7\xc2\xa0300 (2005 est), 7\xc2\xa0628 (folketelling 2002).\n_START_SECTION_\nHistorie\n_START_PARAGRAPH_\nI 1648 ble et udyrket jordstykke oppdaget i Sjatsk uezd, og det ble gitt til et kloster i n\xc3\xa6rheten, oppkalt etter Frelseren (Spas p\xc3\xa5 russisk). I 1663 ble en landsby etablert p\xc3\xa5 stedet, kalt Bogdanovo. I 1779 ble byens navn endret til Spassk. Den fikk samtidig byrettigheter, og ble gjort til senter i en uezd etter dekret fra Katarina den store. Det ble imidlertid snart klart at dette ville medf\xc3\xb8re forvirring, ettersom det fantes flere byer i Russland med samme navn, hvorav den mest kjente var Spassk-Rjazanskij. Byens offisielle navn ble derfor endret til Spassk na Studentse (russisk: \xd0\xa1\xd0\xbf\xd0\xb0\xd1\x81\xd1\x81\xd0\xba \xd0\xbd\xd0\xb0 \xd0\xa1\xd1\x82\xd1\x83\xd0\xb4\xd0\xb5\xd0\xbd\xd1\x86\xd0\xb5)._NEWLINE_I 1925 vedtok en uezd-partikonferanse at byen skulle omd\xc3\xb8pes til Bednodemjanovsk til \xc3\xa6re for dikteren Demjan Bednyj. Bednyj selv bes\xc3\xb8kte aldri byen, men hadde etter sigende en livlig korrespondanse med innbyggerne. I 2005 fikk byen igjen navnet Spassk, etter dekret fra president Vladimir Putin.'